b'\n_START_ARTICLE_\nEurocopter AS365 Dauphin\n_START_PARAGRAPH_\nEurocopter AS365 Dauphin \xe2\x80\x93 daugiafunkcinis sraigtasparnis._NEWLINE_Eurocopter AS365 Dauphin sraigtasparniai pasi\xc5\xbeymi auk\xc5\xa1\xc4\x8diausiomis technologin\xc4\x97mis ir panaudojimo galimyb\xc4\x97mis, yra greiti, galingi ir didelius atstumus \xc4\xafveikti paj\xc4\x97g\xc5\xabs orlaiviai.\n_START_SECTION_\nLietuvoje\n_START_PARAGRAPH_\n2013 m. spalio 25 d. Kra\xc5\xa1to apsaugos ministerijoje pasira\xc5\xa1yta sutartis d\xc4\x97l trij\xc5\xb3 sraigtasparni\xc5\xb3 Eurocopter AS365 Dauphin \xc4\xafsigijimo. Sutart\xc4\xaf pasira\xc5\xa1\xc4\x97 Kra\xc5\xa1to apsaugos ministerijos Paj\xc4\x97gum\xc5\xb3 ir ginkluot\xc4\x97s generalinis direktorius brigados generolas Gintautas Zenkevi\xc4\x8dius ir bendrov\xc4\x97s Eurocopter pardavim\xc5\xb3 \xc5\xa0iaur\xc4\x97s Vakar\xc5\xb3 ir Vakar\xc5\xb3 regionui vadovas Didier Parasme._NEWLINE_Bendra pasira\xc5\xa1ytos sutarties vert\xc4\x97 \xe2\x80\x93 apie 180 mln. lit\xc5\xb3. \xc4\xae \xc5\xa1i\xc4\x85 kain\xc4\x85 yra \xc4\xafskai\xc4\x8diuotas trij\xc5\xb3 sraigtasparni\xc5\xb3 \xc4\xafsigijimas, visa reikalinga \xc4\xafranga, pilot\xc5\xb3 ir \xc5\xa1iuos sraigtasparnius aptarnaujan\xc4\x8dio personalo mokymas, 3 met\xc5\xb3 garantinis aptarnavimas._NEWLINE_Lietuvos kariuomenei be jai pavest\xc5\xb3 gynybini\xc5\xb3 funkcij\xc5\xb3 taip pat pavesta vykdyti valstybin\xc4\x99 paie\xc5\xa1kos ir gelb\xc4\x97jimo funkcij\xc4\x85 visoje Lietuvos teritorijoje. B\xc5\xabtent \xc5\xa1iai funkcijai bei aplinkos monitoringui ir kontrolei vykdyti skirti nauji Eurocopter AS365N3+ Dauphin sraigtasparniai, kurie pakeis \xc5\xa1iuo metu gelb\xc4\x97jimo ir paie\xc5\xa1kos funkcijai naudojamus rusi\xc5\xa1kos gamybos sraigtasparnius Mi-8, kuri\xc5\xb3 skraidymo resursai jau baigiasi._NEWLINE_Pirmo sraigtasparnio \xc4\xafsigijimas bus finansuojamas i\xc5\xa1 2007-2013 m. finansinio laikotarpio ES strukt\xc5\xabrin\xc4\x97s paramos._NEWLINE_2015 m. bir\xc5\xbeelio 2 d. \xc4\xaf Lietuv\xc4\x85 atskrido pirmasis i\xc5\xa1 trij\xc5\xb3 nauj\xc5\xb3j\xc5\xb3 Lietuvos kariuomen\xc4\x97s \xc4\xafsigyt\xc5\xb3 paie\xc5\xa1kos ir gelb\xc4\x97jimo sraigtasparni\xc5\xb3.'